Nuwe Fiat 500X laat die wind deur jou hare waaiDeur Martin Pretorius Die Fiat 500X-reeks is vir 2023 verfris deur die bekendstelling van ŉ nuwe sagtedak-weergawe, en alle modelle in hierdie reeks kry terselfdertyd ŉ paar klein kosmetiese verbeteringe. Hierdie wysigings gee die 500X ŉ unieke aantrekkingskrag, want geen ander kompakte sportnutsvoertuig kan met so ŉ groot oop dak spog nie. Ontwerp Die Fiat 500X se vooraansig word minimaal maar doeltreffend vernuwe deur ŉ hersiene buffer en nuwe kopligte. Die ouer model se Fiat-kenteken op die neus word vervang deur ŉ 500‑kenteken soortgelyk aan die klein 500-stadsmotortjie, en sy LED-kopligte ontvang nuwe omhulsels. Daar is geen ander radikale veranderinge nie, maar hierdie wysigings hou die 500X se voorkoms heel modern. Die intreevlakmodel het 18 duim‑allooiwiele, terwyl die twee Sport-variante 19 duim‑allooiwiele het. Die groot oopvoudak van die nuwe 500X Sport EST is egter sy grootste aantreklikheid, al is hy in alle ander opsigte identies aan die gewone 500X Sport. Die seil-insetsel het elektriese beheer, en as hy al die pad teruggeskuif is, gee hy ŉ oop ruimte wat 775 mm lank van voor na agter strek. Hy’s egter nie ŉ ware kabriolet nie omdat sy agterste luik en deurrame steeds in posisie bly. Twee knelpunte is ongelukkig ŉ woeste wind-gesuis op die snelweg met die dak oop, en die feit dat sy meganisme net werk teen 100 km/h of laer. Binneruim Twee afwerkingsvlakke is beskikbaar vir die 2023 Fiat 500X, met die Cross-variant as intreevlak-variant. Albei is goed toegerus, met die uitstekende UConnect‑raakskermnavigasiestelsel en outomatiese dubbelsone lugversorging as hoogtepunte. Die Cross het materiaal-bekleedsel, terwyl die Sport en sy EST-sussie sagte sintetiese leerbekleedsel gebruik. Die Sport-variante se kajuite word verder opgekikker met voorpaneel-afwerking wat na titaan lyk, en hulle kry Alcantara-doppies oor die instrumente en op hul stuurwiele. Enjin, ratkas, en dryfstelsel Die Fiat 500X is nou glad nie meer beskikbaar met ŉ handratkas nie, wat beteken dat alle variante toegerus is met ŉ sesspoeddubbelkoppelaarratkas. Voorwielaandrywing word regdeur die reeks gebruik, en krag word verskaf deur die bekende 1.4 liter‑turbo- aangejaagde viersilinder wat 103 kW en 230 Nm lewer. Die kombinasie werk meestal goed, maar die ratkas raak soms verward wanneer die bestuurder skielik meer krag nodig het. Saam met ŉ merkbare hoeveelheid turbotraagheid is die uiteinde ŉ dryfstelsel wat nie altyd presies weet wat om te doen nie. Ritgehalte, padhouvermoë en veiligheid Ons eerste blootstelling aan die 2023 Fiat 500X was in ŉ Sport EST op ŉ roete wat snelweg- en landelike paaie bevat het. Die karretjie is heel vasvoetig deur die draaie en stabiel op die snelweg, maar sy stylvolle 19 duim‑allooiwiele het beslis ŉ negatiewe uitwerking op rygerief. Klein versteurings word direk na die kajuit gelei, en groter hobbels en gate kan die insittendes se tande laat klap. Die terugrit was in ŉ Cross met 18 duim‑wiele, en hy was heelwat gemakliker. Gegewe die toestand van ons paaie, is dit dalk wys om eerder die intreevlak-model te kies. Daar is egter geen fout te vind met ŉ Fiat 500X se veiligheidstoerusting nie, want saam met die gebruiklike ABS-remme en stabiliteitsbeheer is daar ook ses lugsakke en ŉ stelsel wat die 500X help om in sy baan te bly. Hy help ook om wegtrek-pogings teen opdraandes makliker te maak deur self die remme vas te hou totdat die kar begin beweeg – ŉ welkome stukkie toerusting, gegewe die elektriese handrem. Opsomming Daar is baie redes om van die nuutste Fiat 500X te hou. Hy is goed toegerus, stewig aanmekaargesit met materiaal van ŉ hoë gehalte, redelik lewendig, en sy stilering is steeds uniek in sy marksegment. Daar is egter een ding wat ernstig teen hom tel, en dit is sy prys. Die intreevlak Cross sal R509 900 uit jou sak skud, die normale Sport kos R560 900, en die Sport EST sal ŉ gat van R580 900 in jou sak brand. Daardie soort geld kan ŉ Mazda CX-5, ŉ Kia Seltos of hoë-spesifikasie VW T-Cross koop, wat almal sterker verrigting bied en praktieser is. Maar as jy ŉ amper-oopdak-ervaring in jou sportnutsvoertuig verlang, is die Fiat 500X beslis nie te versmaai nie.